**ÅRSMELDING FOR ORKDAL MENIGHETSRÅD 2020** **pr.7.4.21**

Orkdal menighetsråd 2020:

Liv Digerås Håvik, leder

Norhild Kirkbakk Solligård, nestleder

Eldfrid- Marie Hollevik Bakken, sekretær

Jorunn Alsethaug

Marie Loe Fagerholt

Ann-Kristin Gunnes Elvrum

Tor Oddbjørn Wongraven

Ola By

Magnhild Kristoffersen

Varamedlemmer møter fast:

Signy Solheim Hagen, kasserer

Faste Wichmann

**Arbeidsutvalget** har bestått av leder og sekretær/sokneprest.

**Representanter i Orkland kirkelige fellesråd:**

Norhild Kirkbakk Solligård, fast medlem

Tor Oddbjørn Wongraven, vara

**Diakoniutvalg:** Diakon Ingrid Holte Karlsen , Svein Koren, Line Holmen, Toril Eliassen, Randi Rindal og Magnhild Kristoffersen.

**Trosopplæringsutvalg:** Menighetspedagog Liv Randi Henøen Sødal, Ann-Kristin Gunnes Elvrum og Marie Loe Fagerholt.

**Kirkegårdsutvalg:** Arne Gjønnes, Anne Irene Solem , Kari Wormdal, Svein Erik Haugen, Ola By og Liv Digerås Håvik.

**Musikk- og gudstjenesteutvalg:** Kantor Barbara Wrobel, sokneprest Eldfrid-Marie Hollevik Bakken, Jorunn Alsethaug, Norhild Kirkbakk Solligård og Jon Fredrik Skauge.

**Representanter i styret for Orkdal menighetshus:** Inger Marit Storli Gangås og Ola Sigurd Fagerholt.

**Representanter i rådet for Fjellkirka:** Tor Oddbjørn Wongraven og Arild Melås.

**Representant i redaksjonskomiteen for menighetsbladet:** Signy Solheim Hagen.

**Konfirmantkappe-komite:** Magnhild Kristoffersen og Eva Eriksen.

**Misjonskontakt:** Norhild Kirkbakk Solligård.

**Representant i søndagssamlingskomiteen:** Maria Eikli.

**Menighetsrådet** har i 2020 hatt 10 møter og behandlet 66 saker.

*Når en ser tilbake på året 2020 har det vært et år totalt annerledes enn foregående år. Gjennom månedene januar og februar gikk all kirkelig aktiviteter sin vante gang. Fra 12. mars har året vært preget av nedstengninger, begrensninger, smittevernregler og stadig nye endringer. Det ble et merkbart skille før og etter Covid-19. For første gang siden 2.verdenskrig har livene til alle fått inngripende endringer med avlyste gudstjenester og samlinger, og begrensninger knyttet til alle livets store markeringer.*

 *Kirka har på beste vis prøvd å legge til rette, men all aktivitet bærer preg av det har vært få fysiske samlingssteder. Når vi legger fram årsmeldinga, er vi takknemlige for den aktiviteten som har vært mulig, på tross av alle hindringer. En ekstra stor takk til ansatte og frivillige for arbeidet som har blitt nedlagt.*

**Av det som skjedde i 2020 vil vi nevne:**

* Dugnader på kirkegården
* Åpen kirke under Allehelgen og julaften
* Ansvar for menighetsblad nr.2 (Det siste før jul, sammen med Snillfjord)
* Vi synger jula inn (digitalt i samarbeid med Orkdal Janitsjar)
* Ferdigstillelse av barnekroken
* Gudstjeneste med kirkekaffe for 50-års konfirmantene
* Tårnagenthelg
* Skaperverkets dag, -felles med de andre menighetene i gamle Orkdal kommune
* Fasteaksjon – digitalt
* Vigslingsgudstjeneste av diakon Ingrid m. kirkens nye preses Olav Fykse Tveit.

**Misjonsprosjektene.**

Orkdal menighet har også i 2020 hatt 2 misjonsprosjekter.

Det ene dreier seg om støtte til skole for urbefolkning i Equador i samarbeid med Normisjon.

Det andre prosjektet går til Det Norske Misjonsselskaps arbeid på Madagaskar.

Det tas vanligvis opp 4 offer pr år til prosjektene, men i 2020 ble det færre. Alle dåpsbarn i gamle Orkdal kommune får en dåpsklut som er brodert av damer på Madagaskar. Vi støtter med dette arbeidsplasser til 40 kvinner i den gassiske kirken.

**Kirkegårdsutvalget.**

Utvalget kan se tilbake på 2020 som et positivt år. Vårdugnaden i mai var meget vellykket pga. stort oppmøte – 42 stk til tross for dårlig vær. Pandemien satte begrensning for servering. Tusen takk til alle som bidro.

Vi retter en stor takk til Knykenfolket som også i år, rydda i kirkebakken.

Utvalget prøver å legge til rette for at det er pent og ryddig på kirkegården, og at det er trivelig å komme dit. Vanning av fellesområder i sommermånedene ble utført av medlemmene etter en turnusplan. Kan også nevne at før vinteren kom, ble det ordnet med vinteroppbevaring for benkene på kirkegården.

**Statistikk**

Parentesene gjelder foregående år.

* Gudstjenester i Orkdal sokn på søn- og helligdager: 38 (44-39- 44)
* ![C:\Documents and Settings\tore.martinsen\Lokale innstillinger\Temporary Internet Files\Content.IE5\M7E7MD09\MC900310344[1].wmf]()Antall deltakere på disse: 2307 (4298-3571-5048)
* Gudstjenester utenom søn- og helligdager (skolegudstjenester og på institusjon): 8 (7-16-9)
* Antall deltakere på disse: 660 (1672- 2664-185) deltakere.
* Dette gir totalt: 64 (117-113-104 ) deltakere per gudstjeneste.
* Gudstjenester med nattverd: 15 (23-27-28)
* Nattverdsgjester: 383 (688-846-760)
* Døpte: 39 (48-59- 44)
* Vielser: 5 (10-10- 10)
* Gravferder: 31 (43-43-49)
* Konfirmanter: 42 (49-51-45)
* Kollekt/offer: 65 881 (110 000-112 949-121 032) kroner.
* Utmeldinger: 0 (15 -11 - 4)
* Innmeldinger: 1 (5 - 2 - 1)

Som dere ser bærer denne statistikken preg av pandemiens restriksjoner.

Til påska 2020 ble spilt inn flere digitale innspillinger, og det har også vært andre arrangementer som har blitt streamet. (gudstjenester, andakter, sangstunder og lignende).

Det vært egne dåpsgudstjenester.

For mer statistikk, se vår hjemmeside på internett: [www.kirken.no/orkdal](http://www.kirken.no/orkdal)

**Lectio Divina (Hellig lesning)**

Dette er en enkel måte å lese Bibelen på, som ikke krever noen forkunnskaper. Foregår siste tirsdag i måneden på menighetshuset.

**Diakoniarbeidet 2020.**

**![C:\Documents and Settings\tore.martinsen\Lokale innstillinger\Temporary Internet Files\Content.IE5\GZGDWBKX\MC900410459[1].wmf]()**Diakoni er menighetens omsorgsarbeid. Vi er heldige som har så utrolig mange dyktige, frivillige medarbeidere som trofast stiller opp og gjør en innsats.

I 2020 har pandemien satt begrensninger for det diakonale arbeidet, særlig muligheten for å samle mennesker, men mange frivillige har stilt opp i de periodene det har vært mulig.

Pandemien har også gitt nye muligheter for diakonalt arbeid. Gjennom samarbeid med Frivilligsentralen fikk menighetene mulighet til å delta i utkjøring av mat til mennesker som måtte ha hjelp til innkjøp. Menighetene bidrog økonomisk og praktisk til frivilligsentralenes julegaveaksjon 2020.

Av aktiviteter som foregår regelmessig har vi:

**Mandagskaffen** ble gjennomført hver mandag fram til Norge stengte ned først på mars.
**Sangstund** på Fannrem trygdebolig ble holdt 2 ganger med etterfølgende kaffestund i 2020. **Søndagssamling.** Det blegjennomført 7 søndagssamlinger på Orkdal menighetshus. Her samles folk i alle aldre til ettermiddagskaffe, fellessang og undervisning/kåseri eller lignende. Diakoniarbeider Hildegunn sammen med en komite, planlegger og gjennomfører disse samlingene. Samtidig med søndagssamlingene var det tilbud om søndagsskole for barna. Tone Maria Jonassen hadde ansvaret for søndagsskolen våren 2020. Utover høsten ble den drevet av Sverre Solberg og foreldre.

**Hilsen til jubilanter** for de som fyller 80, 85, 90, 95 eller mer. Dette arbeidet ble vanskelig å gjennomføre pga. pandemien, men det ble tatt telefonisk kontakt til mange av jubilantene av grendakontakter og diakon.
**Andakt på Helsetunet.** Det ble holdt 10 andakter fra januar til mars. I tillegg ble det holdt 1 gudstjeneste på Helsetunet i desember. Fra 7 til 15 beboere og brukere av dagsenteret har deltatt på andaktene.
**Kirkekaffe** er et populært tiltak, men ble vanskelig å gjennomføre.

**Besøkstjenesten** ble redusert i 2020, men både diakon og diakoniarbeider gjennomførte samtaler på telefon. Til sammen ble 87 samtaler loggført.

**Felles diakonale aktiviteter for alle fire menighetene:**

 **Sangsamlinger på Orkdal helsetun.**

Dette er fortsatt et populært tiltak. Fra januar til mars ble det gjennomført 4 sangstunder på Helsetunet til glede både for beboere, brukere av dagsenteret, ansatte, frivillige sangere, pianist og diakon. I slutten av februar ble det årlige karnevalet arrangert i samarbeid med Helsetunet, trubadur Tor Kvarsnes og diakonien. I juni og august ble det gjennomført 2 sangstunder ute på Helsetunet. Kantorene i Orkdalsmenighetene deltok.

**Sorggrupper:** Ei sorggruppe ble avslutta i vårhalvåret. Ny gruppe pleier å ha oppstart i oktober, men i 2020 ble starten utsatt til desember. Gruppene ledes av diakoniarbeider og en frivillig med lang erfaring fra sorgarbeid.

**Jeg og døden-grupper:** Samarbeid mellom kirke og helse i kommunen. Målsetting er kompetanseheving av ansatte i helsetjenesten til å ta opp åndelige og eksistensielle spørsmål med alvorlig syke og pårørende. Ei undervisningsøkt har blitt gjennomført, med planer om videre oppfølging

**SIMEN**- **Sammen i menigheten,** er en samling for voksne over 18 år med utviklingshemming.

I 2020 ble det gjennomført 7 samlinger - 4 i vårhalvåret og 3 på høsten. På hver samling er det kaffe, sang, hyggelig prat og liturgisk avslutning. 4 frivillige i tillegg til diakon har deltatt på samlingene der 5-8 deltakere har møtt opp.

**Malaba.** Dette er ei flerkulturell samling for kvinner og barn.

Malaba og Saniteten hadde i 2020 felles samlinger for kvinner og barn i Sanitetsforeningens hus på Evjen. Dette året ble det gjennomført 5 samlinger, den siste var 11. mars.

**Trosopplæringsarbeidet**

Trosopplæringstilbudet er noe som gjelder for alle menighetene i gamle Orkdal kommune. Menighetspedagog har i samarbeid med representanter fra de ulike menighetsråd utarbeidet en trosopplæringsplan. Denne planen skal gjelde for alle fire sokna for barn i alderen 0 til 18 år.

* **Dåpssamling.** Dåpsfamilier og faddere inviteres til menighetshuset hvor dåpsliturgien gjennomgås, og presten forteller om hva dåpen betyr. Videre får foreldre og faddere høre om trosopplæringsarbeidet som finnes i Orkdalsmenighetene. Før Norge stengte ned i mars, ble en slik samling arrangert. Pga pandemien har det vært individuelle dåpssamtaler med alle dåpsfamilier.
* **Babymassasje/babysang.** Det ble gjennomført ett babymassasje-babysangkurs før midten av mars. Kurset besto av babymassasje, babysang og enkel lunsj. 9 babyer med foreldre deltok.
* **Barnesang** på menighetshuset på Fannrem**.** Dette er et populært tilbud for barn i alderen 8 mnd. – 4 år. Før midten av mars ble det gjennomført 3 samlinger med omtrent 20 barn hver gang. Høsten 2020 ble det mulig å gjennomføre ytterligere 3 samlinger før ytterligere innstramninger. Barnesangen er preget av lun og god stemning, der barnesanger med kristen innhold og mer tradisjonelle barnesanger, samt rim og regler formidles. Etter sangen er det grøt til barna. Flere frivillige sammen med menighetspedagogen er ansvarlig for dette tilbudet.
* **«Min kirkebok» til 4-åringer.** Denne boka ble i 2020 utdelt til 22 4-åringer i Orkdal menighet.
* **Min kirkebok til 6-åringer.**  6-åringene ble invitert til gudstjeneste for å markere skolestart og for å motta «Min kirkebok 6». Dette ble gjennomført for åttende gang i vår menighet, og 16 6-åringer fikk boka i 2020.
* **Samarbeid med barnehager og skoler.**

Kirka har fortsatt et godt samarbeid med barnehager og skoler.

Påskevandringer i Orkdal kirke, for elever fra 2. trinn på Grøtte og barn fra Liavoll barnehage, ble umulig å gjennomføre i 2020.

3. trinn ved Grøtte skole pleier å delta på 17. mai gudstjenesten. Selv om denne ikke kunne avholdes på vanlig vis, stilte 3. trinn opp med innspilt sang til den digitale gudstjenesten.

Før jul ble det til sammen gjennomført julevandring med 23 grupper fra skoler og barnehager i de 4 sognekirkene i Orkdalsmenighetene. Dette var to flere grupper enn året før. Det skyldes at en av skolene som vanligvis ikke deltar på julevandring, valgte å sende 1. og 2. trinn til vandring, som et alternativ til skolegudstjeneste, som ikke kunne gjennomføres pga korona.

Under skolegudstjenesten for Grøtte stilte enkelte elever fra flere trinn i kirken, mens resten fulgte gudstjenesten via streaming. Det tekniske ga noen utfordringer, og håpet er at vi kan ta opp igjen tradisjonen på vanlig vis i 2021.

* **Tårnagenthelg.** I år ble det nasjonale breddetiltaket for 8/9-åringene (3.trinn), tårnagenthelg, arrangert for niende gang. Dette er i![C:\Documents and Settings\tore.martinsen\Lokale innstillinger\Temporary Internet Files\Content.IE5\O1AVO5EN\MC900410535[1].wmf]() Orkdal kirke siste lørdag og søndag i januar. 38 barn fra alle Orkdalsmenighetene deltok. De utforsket kirka, leita etter symboler i kirka, forberedte gudstjeneste og løste ulike oppdrag. Helga ble avsluttet med familiegudstjeneste der tårnagentene i stor grad deltok.
* **Orkdal Soul Children.** Dette er et kor for barn fra 10 år og oppover. Det ledes av menighetspedagogen sammen med frivillige. Det legges vekt på det sosiale, og på hver øvelse serveres det kveldsmat. Det var ca. 3 medlemmer på øvelsene fram til nedstengningen i midten av mars. Koret øvde frem mot SING IT! Soul Children gathering i Trondheim.
* **Orkland Soul Kids.** Dette er et kor for barn i alderen 3-9 år. Det har blitt populært, og annenhver onsdag samles om lag 40 barn i misjonshuset på Svorkmo. Sang, dans, samt leker og sosiale aktiviteter er faste innslag på hver øvelse. Flere voksne frivillige utgjør lederteamet. Siden midten av mars har koret hatt pause.
* **Bibelundervisning 5. trinn.** Kateket Olav var ute i skolene på 5. trinn med undervisning om bibelen. Dette opplegget ble godt mottatt av skolene. Det ble bestemt at bibelutdelingen blir flyttet fra 5. trinn til oppstarten av konfirmasjonsåret.
* **Krøllekvelder og Lys Våken** ble ikke arrangert i 2020.
* **Ungdomslederkurs (ULK**) ble ikke satt i gang høsten 2020.
* **Torsdagsklubben.** Et møtested for ungdom i alderen 14-20 år, hadde pause i 2020.
* **Konfirmasjon.**  Konfirmasjonsundervisningen foregikk fra september til midten av mars. Sentrale tema i kristen tro er emner som det blir undervist i. Konfirmantene forberedes og deltar i ulike gudstjenester i løpet av året. Fra midten av mars fikk konfirmantene digitale oppgaver og samtalegudstjenesten ble utført digitalt. Fasteaksjonen som konfirmantene vanligvis er med på, ble også gjennomført digitalt. Konfirmantfesten for konfirmantkullet 2020 utgikk.

Alle konfirmantene i gamle Orkdal kommune deltok på Pysj-cup i Orklahallen.

Konfirmasjonene ble flyttet fra mai til september, og oppstarten for nye konfirmanter ble utsatt. Pga. pandemien ble det ikke arrangert leir i 2020, men aktivitetsdager og andre samlinger med konfirmantene.

Det ble tilsatt ny kateket, Tonje M. Stølan, som begynte i stillingen 1. desember 2020.

Hun har det overordnede ansvar for konfirmantarbeidet.

Vi i Orkdal menighet retter en stor takk til alle ansatte i staben for det store arbeidet som blir lagt ned i menigheten. Vi vil også takke alle frivillige som er med og bidrar til arbeidet i menigheten på mange ulike måter.

For Orkdal menighetsråd: Liv Digerås Håvik, leder